ກົດ​ລະ​ບຽບ ​ຄົນ​ເຂົ້າ​ເມືອງ​ໃໝ່ ​ຂອງ ສະ​ຫະ​ລັດ ກໍ່​ໃຫ້​ເກີດ ​ຄວາມ​ສົງ​ໄສ​ຕ່າງໆ
ບັນ​ດາ​ນັກ​ວິ​ຈານ ​ເອີ້ນ​ບັນ​ທັດ​ຖານ​ດັ່ງ​ກ່າວ​ນັ້ນ​ວ່າ “ການ​ທົດ​ສອບ​ຄວາມ​ຮັ່ງ​ມີ” ທີ່​ແນ​ເປົ້າ​ໃສ່​ຜູ້​ທີ່​ມີ​ຂໍ້​ເສຍປຽບ​ທາງ​ເສດ​ຖະ​ກິດ.
ເລີ່ມຕົ້ນວັນຈັນວານນີ້, ລັດຖະບານທ່ານ ທຣຳ ຈະກວດກາຄົນເຂົ້າເມືອງໃຫ້ເຄັ່ງຄັດຂຶ້ນ ອີງຕາມການຄາດການຄວາມເປັນໄປໄດ້ຂອງເຂົາເຈົ້າ ທີ່ຈະເພິ່ງພາອາໄສໂຄງການຊ່ວຍເຫຼືອປະຊາຊົນຂອງ ອາເມຣິກາ, ເປັນສິ່ງທີ່ບັນດານັກວິຈານເອີ້ນວ່າ ການທົດສອບຄວາມຮັ່ງມີທີ່ລຳອຽງທາງເຊື້ອຊາດຜິວພັນ ນັກຂ່າວວີໂອເອ ອາດິຕະ ດູແນລລາ ລາຍງານວ່າ, “ກົດລະບຽບຜູ້ທີ່ມີຄວາມເປັນໄປໄດ້ ທີ່ຈະອາໄສການຊ່ວຍເຫຼືອຈາກລັດຖະບານ” ທີ່ໄດ້ຮັບໄຟຂຽວໂດຍສານສູງສຸດ ສະຫະລັດ ໃນເດືອນແລ້ວແມ່ນກຳລັງຢູ່ໃນລະຫວ່າງດຳເນີນການ ທາງກົດໝາຍຢູ່ ແລະ ຈະສົ່ງຜົນກະທົບຕໍ່ຄົນຕ່າງປະເທດທີ່ມີລາຍໄດ້ຕ່ຳ ຜູ້ທີ່ກຳລັງຂໍວີຊາຄົນເຂົ້າເມືອງ ສະຫະລັດ ຫຼື ການອາໃສຢູ່ໃນ ສະຫະລັດ ຢ່າງຖາວອນ ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ກົດລະບຽບໃໝ່ໄດ້ຂະຫຍາຍອຳນາດຂອງສະຖານກົງສຸນ ສະຫະລັດ ຫຼື ເຈົ້າໜ້າທີ່ຄົນເຂົ້າເມືອງ ທີ່ຈະປະຕິເສດຜູ້ສະໝັກທີ່ໄດ້ຮັບການສະໜັບສະໜູນຈາກລັດຖະບານ ໃນແງ່ຂອງເງິນສົດ ຫຼື ອາໄສຢູ່ດ້ວຍລາຍໄດ້ຈາກການຊ່ວຍເຫຼືອ ຫຼື ອາດມີຄວາມເປັນໄປໄດ້ທີ່ຈະຕ້ອງການ ການສະໜັບສະໜູນດັ່ງກ່າວອີກໃນ ສະຫະລັດ ບັນດານັກວິຈານເອີ້ນບັນທັດຖານດັ່ງກ່າວນັ້ນວ່າ “ການທົດສອບຄວາມຮັ່ງມີ” ທີ່ແນເປົ້າໃສ່ຜູ້ທີ່ມີຂໍ້ເສຍປຽບທາງເສດຖະກິດ ທ່ານ ມາກ ກຣີນເບີກ ຈາກສະຖາບັນນະໂຍບາຍການຍົກຍ້າຍຖິ່ນຖານ ເວົ້າວ່າ “ປະຊາຊົນຜູ້ທີ່ມີຊັບສິນຫຼາຍກວ່າ ແມ່ນອາດມີຄວາມສ່ຽງຕ່ຳກວ່າ, ແລະ ມີຄວາມເປັນໄປໄດ້ວ່າ ຜູ້ທີ່ມີການສຶກສາຕ່ຳ ຫຼື ຄອບຄົວໃຫຍ່ ຫຼື ລາຍໄດ້ຕ່ຳ ແມ່ນຈະມີຄວາມເປັນໄປໄດ້ຫຼາຍກວ່າ ທີ່ຈະມີຄວາມສ່ຽງຖືກປະຕິເສດ ອີງຕາມການທົດສອບ ” ນັກວິເຄາະທ່ານ ມາກ ກຣີນເບີກ ເວົ້າວ່າບັນດາຜູ້ສະໝັກຈາກປະເທດທີ່ທຸກຍາກ ແລະ ບໍ່ແມ່ນຄົນຜິວຂາວ ຈະມີຄວາມສ່ຽງສູງກວ່າໃນການຖືກປະຕິເສດວີຊາ ຫຼື ການອາໄສຢູ່ໃນ ສະຫະລັດ ຢ່າງຖາວອນ, ເຊິ່ງຮູ້ຈັກກັນໃນຊື່ ບັດຂຽວ ທ່ານ ມາກ ກຣີນເບີກ ເວົ້າວ່າ “ຄວາມເປັນໄປໄດ້ຂອງການມີປັດໄຈໃນແງ່ລົບ ສຳລັບຜູ້ຖືບັດຂຽວ ໃນປັດຈຸບັນນີ້ ຈາກປະເທດ ເມັກຊິໂກ ຫຼື ເຂດອາເມຣິກາກາງ, ຫຼື ທະເລຄາຣິບຽນ, ແມ່ນສູງກວ່າຜູ້ທີ່ມາຈາກ ຢູໂຣບ, ອອສເຕຣເລຍ ຫຼື ນິວ ຊີແລນ ” ຜູ້ສະໜັບສະໜູນກົດລະບຽບຜູ້ທີ່ມີຄວາມເປັນໄປໄດ້ ທີ່ຈະອາໄສການຊ່ວຍເຫຼືອຈາກລັດຖະບານ ໄດ້ປະຕິເສດການກ່າວຫາ ກ່ຽວກັບ ການລຳອຽງນັ້ນ ທ່ານ ໄມຄ໌ ຮາວໂວ, ຈາກມູນນິທິ ເຮຣິເທຈ໌ ກ່າວວ່າ “ມັນແມ່ນກົດລະບຽບເປັນກາງທີ່ຖືກໃຊ້ກັບທຸກຄົນ, ບໍ່ວ່າເຈົ້າຈະມີຜິວຂາວ, ຂຽວ, ນ້ຳຕານ, ເຫຼືອງ ຫຼື ເຈົ້າຈະມາຈາກປະເທດໃດກໍຕາມ, ມັນຄືກັນໝົດ ຖ້າເຈົ້າເປັນຄົນເຊື້ອຊາດນຶ່ງທີ່ຮັ່ງມີຈາກປະເທດອື່ນ ເຈົ້າກໍຈະມີໂອກາດຫຼາຍກວ່າຄົນເຊື້ອຊາດອື່ນ ໃນການທີ່ຈະໄດ້ເຂົ້າມາ ” ນະໂຍບາຍດັ່ງກ່າວຄາດວ່າ ຈະສົ່ງຜົນໃຫ້ມີການອະນຸມັດວີຊາຄົນເຂົ້າເມືອງ ແລະ ບັດຂຽວໜ້ອຍລົງ ອີງຕາມກະຊວງຮັກສາຄວາມປອດໄພພາຍໃນນັ້ນ, ຜູ້ສະໝັກສາມາດເພີ່ມໂອກາດສຳລັບການໄດ້ຮັບວີຊາຄົນເຂົ້າເມືອງ ດ້ວຍການສະແດງຫຼັກຖານຂອງຊັບສິນດ້ານການເງິນ ຫຼື ລາຍໄດ້, ສະແດງຫຼັກຖານຂອງປະກັນສຸຂະພາບສ່ວນຕົວ, ຂໍ້ສະເໜີວຽກເຮັດງານທຳໃນ ສະຫະລັດ ຫຼື ສັນຍາສຳລັບການສະໜັບສະໜູນດ້ານການເງິນໂດຍຄົນໃດຄົນນຶ່ງທີ່ອາໄສຢູ່ໃນ ສະຫະລັດ ບາງຄົນເຫັນມັນເປັນໂອກາດທີ່ຈະຮັກສາງົບປະມານສາທາລະນະ ແລະ ປັບປຸງຕະຫຼາດແຮງງານສຳລັບກຳມະກອນ ອາເມຣິກັນ ທ່ານ ໄມຄ໌ ຮາວໂວ ໄດ້ກ່າວວ່າ “ໃນຂະນະທີ່ຜູ້ຈ່າຍພາສີ ອາດມີຜະລິດຕະພັນທີ່ມີລາຄາຖືກກວ່າ ທີ່ຖືກເຮັດດ້ວຍຄ່າຈ້າງທີ່ຕ່ຳກວ່າມາດຕະຖານ, ເຊິ່ງແມ່ນການຄວບຄຸມລາຄາຕະຫຼາດນັ້ນ, ເຂົາເຈົ້າແມ່ນຜູ້ສຸດທ້າຍທີ່ຈ່າຍເງິນຜ່ານໂຄງການລັດຖະບານ ແລະ ບໍລິການສັງຄົມທີ່ໃຫຍ່ກວ່າຕ່າງໆ ທີ່ມັນຈະຖືກໃຊ້ສຳລັບຄ່າໃຊ້ຈ່າຍດ້ານປະກັນສຸຂະພາບ ສຳລັບສະຫວັດດີການສັງຄົມທຸກຢ່າງ ບໍ່ວ່າຈະເປັນຄູປ໋ອງອາຫານ, ຄ່າໃຊ້ຈ່າຍດ້ານອາຊະຍະກຳພວກນີ້ ” ບັນດາບໍລິສັດໃຫຍ່ໆຂອງ ສະຫະລັດ ໄດ້ປະນາມກົດລະບຽບນັ້ນວ່າ ເປັນການກີດຂວາງຄວາມສຳເລັດສຳລັບຜູ້ຈ້າງງານ ສະຫະລັດ ຜູ້ທີ່ຢາກຈ້າງຄົນທີ່ມີພອນສະຫວັນຈາກຕ່າງປະເທດ ການປະຕິບັດກົດລະບຽບດັ່ງກ່າວ ໄດ້ມີຂຶ້ນຫຼັງຈາກຜູ້ອຳນວຍການຂອງຫ້ອງການການບໍລິຫານ ແລະ ງົບປະມານ ຂອງປະທານາທິບໍດີ ທຣຳ, ທ່ານ ມິກ ມັລເວນີ, ໄດ້ກ່າວຢ້ຳວ່າ ສະຫະລັດ ແມ່ນ “ກຳລັງຕ້ອງການ” ຜູ້ຍົກຍ້າຍຖິ່ນຖານທີ່ຖືກຕ້ອງຕາມກົດໝາຍເພີ່ມເຕີມ ນະໂຍບາຍດັ່ງກ່າວໄດ້ມີຜົນບັງຄັບໃຊ້ໃນວັນຈັນວານນີ້ໃນທຸກໆລັດຂອງ ສະຫະລັດ, ຍົກເວັ້ນລັດ ອີລີນອຍ, ເຊິ່ງມັນຍັງຖືກງົດໄວ້ຊົ່ວຄາວ ຍ້ອນການຕັດສິນຂອງສານລັດຖະບານກາງ